दिनै 28 सेप्टेम्बर बर’ हारिनि गोथार मुंख्लं सान। 1974 माइथायनि 28 सेप्टेम्बर खालि बर’ रावनि थाखाय र’मान हांखोखौ गनायहोनो थाखाय बर’ थुनलाइ आफाद आरो दुलाराय बर’ फरायसा आफादनि दैदेननायाव बर’फोरा गिथाव-बाथाव सोमावसारदोंमोन। आं अब्ला गु थाखोआव जालाह हाइस्कुलाव फरायोमोन। सोलोंथाइ बिजोङा असमीयामोन। बै समाव कामरुप आरो दरं जिल्लायाव बर’ बिजों बाहायनाय प्राइमारि लेभेलावनो दंमोन। सापागुरि ककलाबारि बर’ थुनलाइ आफाद आरो सि-के ओनलारि बर’ फरायसा आफादाबो बर’ थुनलाइ आफाद आरो दुलाराइ बर’ फरायसा आफादनि थिननाय बादियै सि-के बर’ थुनलाइ आफाद आरो सि के ओनसोलारि बर’ फरायसा आफादाबो बे सोमावसारनायाव गोख्रों बाहागो लादोंमोन। बर’ फरायसा, थुनलाइ आफादनि मावथि दैदेनगिरिफोरनि लोगोसे बर’ राइजो-राजाया बिमानि रावनि थाखाय लैहोर लैहोर राजा लामायाव ओंखारबोयो। फरायसा, फोरोंगिरि, समाज सिबियारि, आबादारि हालुवाइ रुवाथिफोराबो बै समावसारनायाव गावबा-गावनो गोसो गुदुङै बाहागो लाफैदोंमोन। जायनि जाउनाव जंगि सोमावसारनाय जरदार जादोंमोन। गिबि खेब हिसाबै रमान हांखोनि दाबिखौ सोरखारखौ गनायहोनो थाखाय बर’ गुबै थानाय हालामखौ हरताल फोसावनाय जायो। खेबसे नङा गोबां खेब ट्राइबेल बेल्ट-ब्लक हालामखौ बन्द खालामो सोमावसारनाय थांखिखौ लाजेनदोंमोन। नाथाय एसेआवबो आसाम सोरखारआ बर’फोरनिबो बै दाबिनि बागै मोनबो गोसो आरो खोमा होआखैमोन। बर’ हालामाव थानाय सोरखारनि अफिस-आदालतावबो धर्नाआरि हाबाफारिजों बर’नि खुद्रिनाय दाबिखौ जरदार खालामनो गोनां जाबाय। एसेआवनो आसाम सोरखारआ बर’फोरनि बर’ रावनि थाखाय बाहायनो र’मान हांखोखौ बाहायहोनो नागिराखैसै। नाथाय बर’ राइजो राजाया बर’ थुनलाइ आफादा आरो बर’ फरायसा आफादा गोख्रोंनिफ्राय गोख्रोंसिन सोमावसारनायखौ जरदारसिन खालामलांगासिनो थानायसै। उनाव आसाम सोरखारआ असमिया हांखोनि बदलै र’मान हांखोखौ होनो हानाय नङा होनना बुंथिनायाव बर’ दैदेनगिरिफोरा सोमावसारनायखौ मानिथारहोनो थाखाय ट्राइबेल हालामाव थानाय स्कुल कलेजाव पिकेटिं खालामनाय हाबाफारि लानायसै। बै समनि बर’ थुनलाइ आफादनि आफादगिरियामोन बर’नि सासे मुंदांखा सोलोंथाइगिरि आरो मेलेमजिबि रामदास बसुमतारी आरो बर’ फरायसा आफादनि आफादगिरियामोन अभिराम बर’। बिथांमोननि गोख्रों दैदेननायाव बर’ फिसाफोरा गावबा गावनो गोख्रों बाहागो लादोंमोन।